Μαρούσι, 15-7-16

ΔΕΛΤΙΟ ΤΥΠΟΥ

Σας κοινοποιούμε την ερώτηση-τοποθέτηση της ανεξάρτητης δημοτικής συμβούλου Μ. Διακολιού, με αφορμή την ανακοίνωση των εργαζόμενων στο Δήμο για τη μεταφορά των ογκωδών στο ΧΥΤΑ Φυλής.

**ΕΡΩΤΗΣΗ - ΤΟΠΟΘΕΤΗΣΗ**

Με αφορμή την ανακοίνωση του Σωματείου Εργαζομένων αναφορικά με τη μεταφορά των ογκωδών και **την άρνηση των εργαζομένων να εμπλακούν στη διαμάχη του Δήμου με τον εργολάβο που την έχει αναλάβει**, κατόπιν επικοινωνίας με τους εκπροσώπους του σωματείου, ερωτάται:

Α) **Γιατί** η Διοίκηση του Δήμου επιμένει να αναθέτει τη μεταφορά των ογκωδών σε ιδιώτη αν τελικά η μεταφορά αυτή γίνεται στην πράξη από τους εργαζομένους του Δήμου; Σε αυτήν την περίπτωση, ποιες είναι οι κυρώσεις τις οποίες η δημοτική αρχή επέβαλε στον εργολάβο εξαιτίας της αδυναμίας του να εκπληρώσει τις συμβατικές του υποχρεώσεις ;

Β) **Γιατί** η Διοίκηση του Δήμου επί μακρόν αποφάσιζε την ανάθεση της μεταφοράς των ογκωδών από ιδιώτη αφού οι δημοτικές υπηρεσίες είχαν την δυνατότητα να την ενεργήσουν με ίδια μέσα, χωρίς επιπλέον επιβάρυνση του δημότη, όπως εκ των πραγμάτων αποδεικνύεται;

Γ) **Παρακαλώ να μου χορηγηθεί αντίγραφο της αρχικής σύμβασης** του Δήμου με τον εργολάβο καθώς και όλων των τροποποιήσεων και ανανεώσεών της. Ποιοι οι όροι της και οι κυρώσεις παραβίασής τους; Βρίσκεται ακόμη σε ισχύ ή έχει λήξει; Αν μεν έχει λήξει γιατί ο εργολάβος είναι ακόμη εκεί εγκατεστημένος και δεν έχει αποβληθεί; Αν δε βρίσκεται ακόμη σε ισχύ, γιατί η δημοτική αρχή προσκάλεσε τους εργαζομένους στο αντικείμενο αυτό κατά παράβαση της συμβάσεως, διακινδυνεύοντας να θέσει τους εργαζομένους προ τυχόν ευθυνών (ίσως ακόμη και ποινικών) που σε καμιά περίπτωση δεν τους αναλογούν;

Δ) Τα ογκώδη που βρίσκονται στον χώρο της οδού Μεσογείων, τα οποία οι εργαζόμενοι κλήθηκαν να μεταφέρουν, **προέρχονται από δημότες ή από ιδιωτικές επιχειρήσεις;** Η δημοτική αρχή με ποιο τρόπο επόπτευε τον εργολάβο ώστε να γνωρίζουμε αν εκείνος συνέλεγε μόνο ογκώδη δημοτών και όχι και ιδιωτικών επιχειρήσεων, αναμιγνύοντάς τα με τα των δημοτών λόγω του διαφορετικού τους κόστους; Ο έλεγχος του αν το τελικό κόστος μεταφοράς των ογκωδών ιδιωτικών επιχειρήσεων μετακυλύεται στους δημότες είναι και ο λόγος που προ διετίας υπέβαλα αίτημα για χορήγηση σε εμένα αντιγράφων των εντολών μεταφοράς των τελευταίων πέντε (πλέον) ετών, το οποίο επαναφέρω.

Είναι γνωστή η περίπτωση του ΚΔΑΥ Ασπροπύργου του επιχειρηματία κ. Δ. Λαζόπουλου (ιδιώτης κι αυτός) στο οποίο αφού έκλεισε, μάλλον λόγω των καταγγελιών για την κατάχρηση των εντολών μεταφοράς,  απέμειναν χιλιάδες τόνοι απορριμμάτων οι οποίοι κάηκαν εντός των εγκαταστάσεων επιβαρύνοντας το περιβάλλον και το δημόσιο συμφέρον.

Ε) Ποιες είναι οι διαφορές της δημοτικής αρχής με τον ιδιώτη στις οποίες κλήθηκε να αναμιχθεί το σωματείο εργαζομένων; Αν οι διαφορές είναι οικονομικής φύσεως τι διεκδικήσεις έχει ο εργολάβος έναντι του Δήμου και με τι στοιχεία τεκμηριώνονται;

ΣΤ) Αφού ο χώρος στην οδό Μεσογείων είναι μισθωμένος από το Δήμο, με ποιο δικαίωμα παρεμποδίζεται η πρόσβαση των υπαλλήλων σε αυτόν;

**Η ΠΑΓΙΑ ΘΕΣΗ ΜΟΥ**

Ανταποκρίνομαι στο κάλεσμα του σωματείου των εργαζομένων προς τους δημότες, τους φορείς της πόλης και τις δημοτικές παρατάξεις και επαναλαμβάνω τη θέση μου απέναντι στις ιδιωτικοποιήσεις, όπως την έχω εκφράσει ρητά και πολλές φορές στα ΔΣ της πόλης:

**ΚΑΜΙΑ ιδιωτικοποίηση λειτουργιών/ υπηρεσιών του Δήμου μας.** Πρόσληψη μονίμου προσωπικού για να καλυφθούν όλες οι ανάγκες με προσωπικό που θα έχει πλήρη εργασιακά δικαιώματα- που θα βρίσκεται στη θέση του και θα εκτελεί σωστά την εργασία του και που θα μπορεί να εκφράζεται ελεύθερα χωρίς να χρωστά χάρη είτε στο Δήμαρχο, είτε στον Υπουργό είτε σε οποιονδήποτε άλλον που εφάρμοσε το νόμο για την πρόσληψή του.

Η διαμάχη δημοτικής αρχής και εργολάβου αποτελεί περίτρανη απόδειξη ότι μόνο ο δημόσιος χαρακτήρας της διαχείρισης των απορριμμάτων διασφαλίζει την ασφάλεια και την υγιεινή των πολιτών: Όταν οι σχέσεις Δήμου – εργολάβου έφτασαν σε αδιέξοδο, το προσωπικό ήταν εκείνο που κλήθηκε να βοηθήσει στην επίλυση του προβλήματος. Όσο οι υπηρεσίες απαξιώνονται, ο Δήμος, ελλείψει εναλλακτικής  λύσης, θα υποχρεώνεται να υποκύπτει στους εργολάβους των οποίων το πρώτο μέλημα είναι το κέρδος τους και όχι η δημόσια υγεία και το δημόσιο συμφέρον.

Σε κάθε περίπτωση, η δημοτική αρχή **είναι ανεπίτρεπτο να εμπλέκει** τους εργαζομένους σε «γκρίζες υποθέσεις».

Μαίρη Διακολιού

Ανεξάρτητη Δημοτική Σύμβουλος

Δικηγόρος